AFRIKAANSE OPSOMMING: Kaapstadhawe is een van die ses kommersiele hawens in Suid Afrika. Die hawe bedien 'n groot natuurlike hinterland wat oor die hele Wes-Kaap strek, asook 'n ekonomiese hinterland sover as Gauteng en Suidelike Afrika. Die doel van hierdie studie is om die ekonomiese belangrikheid van 'n hawe, soos Kaapstadhawe, vir die groei en ontwikkeling van die streeksekonomie aan te toon. Die ekonomie van die Wes-Kaap kan as relatief stabiel en welvarend beskou word. Die landbou sektor is een van die belangrikste bydraende sektore tot die bruto nasionale produk van die streek. Binne hierdie streeksekonomie speel die hawe 'n belangrike rol as katalisator in internasionale handel. Dit dra ook betekenisvol by tot die internasionale mededingendheid van ander sektore binne die streek waaronder die landbou en vervaardigingsektore van die belangrikste is. Die belangrikheid van gemeenskap binne die Kaapse hawe is verder ontleed. Die ontleding is gedoen aan die hand van die bydrae tot werkskepping asook die vermenigvuldiger effek van inkomstes wat deur hierdie hawe gemeenskap spandeer word. 'n Vermenigvuldiger effek van 2,27 is bereken terwyl die aantal werksgeleenthede binne die hawe op 5 305 beraam word. As 'n sogenaamde voldienshawe dra Kaapstadhawe 'n substansiele bydrae by tot die streeksekonomie deur middel van die kern besigheid, naamlik vraghantering. In 1997 het vrag met 'n gesamentlike waarde van R 32,3 miljard oor die kaaie van die hawe beweeg. Hierdie bydrae word egter verder vergroot deur bykomende dienste soos skeepsherstel en die akkommodasie van vissers vlote en passasierskepe. Kaapstadhawe as voorkeur bunker hawe is ook van groot belang vir die streek. Ten slotte word die gevolgtrekking gemaak dat die ekomoniese impak van hawe aktiwiteite op die onderskeie ekonomiese sektore van 'n streek betekenisvol is.